정조 1년
丁酉九月初十日辰時。上御春塘臺。別試射入侍時。御營大將具善復。訓鍊大將張志恒。兵曹判書金鍾秀。禁衛大將洪國榮。右承旨李義翊。左副承旨鄭民始。右副承旨徐有防。同副承旨李敬養。都監郞廳鄭志儉。禁衛郞廳沈有鎭。御營郞廳李在學。假注書李兢淵洪仁浩。記事官徐龍輔金勉往。以次進伏訖。上具布裹翼善冠白布袍布裹帶殿座。上曰。昨命修整試記。各示諸將臣。尙今不爲修整耶。催促修納。可也。上曰。昨以司謁。敎以兵判及三軍門大將爲堂上試官。三營從事官爲堂下試官矣。卿等未及聞知耶。試記之尙不修置。亦是未聞其敎之致也。國榮曰。臣則身在禁中。故果卽得聞。而在外將臣。何以卽聞乎。上曰。先朝於慕華館試射時。每立四五貫革矣。今亦依前爲之乎。宣傳官申應周曰。今番則只立三貫革矣。上曰。三貫革各有呼名官乎。志恒曰。例於東西。各置呼名官一員矣。上曰。呼名及告箭之聲。低微不成樣。申飭可也。上曰。試射久不設行。軍器中弓矢。必多餘儲矣。善復志恒曰。然矣。上曰。量箭官。以不準爲準。使兵判棍治而勿汰。可也。上曰。今日日暄無風。宜於射矣。僉曰。日氣儘好矣。上曰。式年文武科殿試。乃是來月十五日乎。民始曰。然矣。上入小次。上殿座。上曰。今日試射擧行。何其不善耶。宣傳官三人。分付於三貫革。各別申飭。而錚皷全不分明。監的亦不着實。其中必有用奸之計矣。今方這這廉察。而如有現捉者。則當用科場用情之律。以此意嚴明分付。可也。上曰。衛將所吏卒。似不充元額。兵判知入。可也。鍾秀還奏曰。間間有公頉。而公然闕額者。亦多矣。上曰。此是曺司衛將及分軍部將之罪也。鍾秀曰。然矣。上曰。兵判出往。決棍査治。可也。鍾秀還奏曰。曹司衛將田翊顯及分軍部將二人。決棍査問。則以闕額的實遲晩。五衛將改差。部將二人。改劃。何如。上曰。唯。民始曰。傳命宣傳官。全不成樣。臣方請推矣。上曰。從當處分。使之待令。可也。上曰。量箭之衡。自軍器寺改造。可也。上曰。試射可畢於申時前乎。僉曰。然矣。上曰。砲貫革八箇待令。錚皷亦隨貫革數待令。可也。而試射畢矣。訓御兩將與堂下試官一人。分所試放。可也。上曰。訓鍊哨官禹敍疇。以輕箭發射。現露於量箭之時。訓將査問決棍。可也。志恒還奏曰。此非科規。故或有輕箭試射之例云。敍疇則臣已決棍。方欲汰去矣。上曰。旣非科場。則只決棍而勿汰也。上曰。放砲試記催促修納事。兵判申飭結束色。可也。上曰。邊四中者賞格。何以爲之乎。善復志恒曰。前例則閑良賜第。出身加資矣。上曰。今番則不科不資。只給賞格。不無向隅之歎矣。志恒曰。旣非設科之事。不必賜科而陞資矣。鍾秀曰。結束色處。催促試記。而試官下敎。未及傳布。故有此未及之擧矣。上曰。傳敎則雖命入侍。而司謁下敎。則以試官例擧行事。分付矣。何以致此稽緩之弊乎。殊可訝也。上曰。兵判初當是任。無異熟手。甚可尙矣。國榮曰。然矣。上曰。李在學已爲投刺耶。善復曰。姑未及爲之矣。上曰。各軍門郞廳。亦皆有投刺之例云。然乎。善復曰。然矣。上曰。軍門郞廳。於經筵外班。見大將之來。則必起立云。然乎。民始曰。然矣。次對班亦起迎矣。上曰。四中人賞格。科與資一般乎。志恒民始曰。然矣。而加資亦有太濫之弊。禁軍輩擅笠下懸金玉者無數云矣。上曰。御將所見。則蓋欲循例賜第。或加資。以慰其心。故與訓將之意不同。予亦念近來科資之太濫。當從訓將之言。而能無渠輩落莫之歎耶。志恒曰。賞格惟在得中。何論渠輩之怨不怨耶。上曰。此乃初次別試射。且與觀武才有異矣。上曰。捕校之得參試射。不易之事矣。善復志恒曰。然矣。而乙亥年亦參試射云矣。上曰。頃者右相旣奏矣。禁軍取才。兵判從速爲之。可也。鍾秀曰。過頒敎後。卽當爲之矣。上曰。外方人久留可悶。頒敎後則勿論某日。卽卽爲之宜矣。鍾秀曰。旣定新節目後。當看詳而定奪矣。上曰。都承旨監製湯劑以入。可也。上入小次。上殿座。上命志儉讀矢數記。上曰。俄已下敎。而觀武才外內試射賞試射三中以上賜第與否。兵判考入久遠謄錄。可也。上曰。當分所試砲。承旨一員及宣傳官一人進去。可也。鍾秀曰。取考賞格謄錄。則甲申年親耕後賞試射五中人。別單書入。四中以下。賞格有差矣。上曰。右副承旨與兵判及軍門郞廳一人。往分所試放。而內吹手。禁衛軍。近仗軍。自分所試放。御前前排武藝別監御營軍。則帳殿試放。可也。上曰。司憲府房主監察姓名誰某乎。注書知入。可也。賤臣承命出還奏曰。房主監察。卽朴東煥。而方以禁亂官事。在拿處中云矣。上曰。其次監察。更爲知入。上入小次。上殿座。上曰。監察姓名知入乎。賤臣曰。張鉉五云矣。上命賤臣召入。鉉五進伏。上曰。爲訓將之幾寸親乎。鉉五曰。遠族矣。上曰。押班節次及祭物點視規式。汝能誦之耶。鉉五對以不能。上曰。此非强問汝以所不知也。前己屢飭。而尙未誦習。已極可駭。奏對之辭。亦不成樣。事過後當處分。姑爲着實監的。可也。上曰。張鉉五終始自謂以訓將之族。果然乎。志恒曰。此乃渠所自稱。而臣之族譜中。則無鉉五之泒矣。上曰。如此之人。世多有之云矣。志恒曰。然矣。上命鉉五退出。上曰。聞禁軍放射時。有中箭之軍士云。極爲驚念。自兵曹各別救療事。分付。上曰。騎郞不爲待令乎。民始曰。今日別試射。雖與外試射有異。而旣有試官。射員之出入。則禁喧郞廳。不爲待令。事極駭然。而本院請推之外。無他可施之罰。何以爲之乎。上曰。禁推可也。出擧條兵曹入直郞廳禁推事。榻前定奪。上入小次。上殿座。上曰。宣傳官一人往試砲分所。其無弄奸與否。廉探以來。可也。上曰。內吹武藝別監近仗軍之屬。皆是無統領之輩。故此所以別送廉察者也。上命在學讀放砲試數記。上曰。前排皆善放者耶。志恒曰。未必俱是善手。而大體多善放者矣。上曰。四中而有分數者。此則何以施賞乎。志恒曰。科資外亦豈無別般優賞之道乎。單四中者。錫馬亦無妨矣。國榮曰。賞以熟馬。而卽爲代給木布。則足稱其賞。而後日支當之道。當勝於賜第與加資矣。上曰。守令承傳則終非好道。能於射者。豈可每人而善治乎。準職之除。何如。國榮曰。武臣準職。只是訓正一窠。而此非人人可堪者。今若以軍器正一窠。依準職例差除則。似好矣。上曰。予意則四中五分者二人。武臣則復職。軍校則邊將承傳。好矣。國榮曰。如是則在渠勝於一資矣。其餘。則熟馬與木布弦弓等屬。分等賞給。似好矣。上曰。卿言好矣。以此磨鍊。可也。上曰。今聞分所摘奸宣傳官所奏。則內吹金德澤爲名者。敢欲以不中者。冒錄於試數云。令兵判嚴査。得其實狀。可也。上曰。今因內吹弄奸之事。有所下敎矣。予在儲宮時。隨駕詣毅烈宮。東宮別監一人。有內吹相詰之事。則內吹衝動宣傳官。宣傳官轉囑於內官。至謂東宮別監。作挐於大駕差備。至訴伊時兵判李景祜。以爲轉奏之地。而兵判不聽。故事遂乃已。然伊時駭痛之狀。何可盡言也。予於其時。卽爲嚴治別監。則予非以別監之故。有所痛駭也。焉有身爲宣傳官。而只聽內吹之言。敢與中官關通。至欲推治儲宮別監者哉。其時宣傳之類。固不足責。而內吹之習。豈不可痛乎。大抵先朝末年宣傳官之屬。皆與中官交密。甚至於相對笑語。共吸南草。而指議內間之事。語到不敢言之地。臣子分義。何敢如是乎。宣傳官申漢龍與中官相對。肆發不道之說。故伊時李溎欲發按律之啓。雖以厚謙之妖惡。亦曰。切齒憤痛云矣。且以隨駕時所爲言之。渠輩必欲生事於儲宮之意。昭不可掩。而內吹之罪。尤無可論矣。行首宣傳官李應爀。與具純申應周。一一査出。伊時內吹之尙今立役者。一竝査汰。可也。應爀等承命出。上曰。隨駕時事。似在庚寅辛卯兩年中七月十六日動駕時矣。國榮曰。先朝末年。人不畏法。宣傳官輩與內官相通。視同例事。故至有隨駕時事矣。思之不勝憤痛矣。民始曰。內吹輩自是無賴之輩。故其所行事。類如是矣。上曰。內外之限。不可不嚴。此若不嚴。則弊將無窮。卽今宣傳官中。未必無與內官私酬酌之人矣。汝輩宣傳官中如有之。則一一自首。可也。應爀曰。宣傳官洪龍壽。與中官梁大宜。有一次酬酌之事云矣。上曰。龍壽於何處。見大宜而酬酢何語云耶。應爀曰。龍壽云。與大宜。相面於下闕摘奸時。而見其貌美。故與之開言酬酢云矣。上曰。龍壽旣以相親自首。而乃欲粧撰。極爲駭然。訓將各別棍問。可也。上曰。龍壽決掍七度後。訓將來奏。志恒曰。嚴棍龍壽。則終始云。中官貌美。故一言相接後。以後日則勿論某處。逢輒討話之意。相約而已。此外無他酬酢云矣。上曰。更加一棍問之。而一時酬酢。本非死罪。渠若直告。則歸之無知覺之類。容有可恕之道。以此分付。使之箇箇直告也。上入小次。上殿座。上曰。金德澤査得奸情乎。鍾秀曰。德澤嚴棍査問。則果以不中者。欲載試數云矣。上曰。極爲痛惡矣。上曰。衛將所下輩及監的官。則與德澤。無預約弄奸之跡乎。鍾秀曰。果無預約之事。故卽刻現露矣。志恒曰。洪龍壽加一棍更問。則其後又有駕後一番寒暄酬酢。而實無往來尋訪及書札往復之事矣。上曰。姑爲拿出。可也。上曰。宣傳官洪龍壽爲先汰去。出榻敎上命志儉讀試砲記。仍命民始義翊。分左右頒賞。上曰。四五五分李光沂復職。李德一邊將除授事承傳。而其餘則以熟馬半熟馬兒馬及木布弦弓不粧弓。分等施賞。可也。上命應爀等進前敎曰。內入直武臣之與中官相通。自是禁法。予非曰。汝輩必皆與中官相親也。此後益加惕念。可也。上曰。近來中官。無一可信。至有推戴之謀。他尙何說。其在先朝。則只以鎖閉淸暉門之罪爲逆。則今日與凶賊綢繆之中官。當用何等之律乎。梁大宜則以其年少。故予果親信矣。洪龍壽果與相親。豈非異常之事乎。一自中官之名出逆招。誠不知何樣急變。伏於何地。常時戒嚴。無所不至。此何景象乎。今因內吹弄奸之事。玆以洞諭於卿等及宣傳官輩矣。上謂應爀等曰。汝輩出去。速速査出辛卯年內吹尙在闕中者。一一汰去以奏。可也。上曰。日已曛黑。頒賞卽速了當。可也。而同炬及燭籠。依例入之。可也。志恒國榮善復曰。近來外邑之擧行。全不成樣。至於軍布。麤短莫甚。又托綿農之失稔。純錢請納。便成謬規。今番則各別申飭諸道。俾無如是之弊。何如。上曰。依爲之。出擧條上乘輿還內。諸臣以次退出。